Ons is ingeboek op 'n gasteplaas, Vrede-Oord. Die gasteplaas word bereik deur uit die dorp op die Pakhuispas te ry, en dan links uit te draai op die ou (geteerde) pad na Klawer vir 3 kilometer. Die gasteplaas is links van die pad langs die rivier.Ons ontmoet die gawe eienaars, en maak ons tuis in ons gerieflike "woonstelletjie" wat osn huis vir die volgende paar dae sal wees. Die eienaars, Patric en Val Steens is baie vriendelike mense en ons kuier sommer gou lekker saam met hulle. Ons kan die gasteplaas vir toeriste aanbeveel
. Na al die ryery van die afgelope tyd, chill ons die middag en maak reg om die volgende dag na die Biedouwvallei te gaan. Ons stap deur die plaas en lemoenboorde op soek na 'n paar nuwe voëls, maar kry net die algemene voëls wat reeds op ons lys is.
Ons bereik die afdraai na die Biedouw vallei net anderkant die "Engelsman se graf" en ry met die grondpad tot op die rand van die vallei. Om onder in die vallei te kom, gaan ons met die "Hoek se Berg-"-pas af. Dis 'n steil bergpas, en plek-plek is dit met beton gebou. In die reentyd sal dit sukkel om daar uit te kom as dit nie gesement is nie.
Aan die voet van die pas is daar plate blomme en ons neem baie fotos. Dis heeltemal ander soorte blomme as by Skilpad en ander plekke wat ons tot dusver besoek het. Op die dag is daar baie ander besoekers en almal neem net fotos. Dit was 'n besonder mooi prentjie.
Ons ry ook met die pad langs die Biedouw rivier in die rigting van die Doringrivier, maar daar was niks meer blomme nie. Langs hierdie pad is daar 'n "Honesty" padstal wat onbeman is. Jy kan koop wat jy wil, en daar word van jou verwag om die koopsom in 'n houer te sit. Suurlemoene was verniet !. Heelwat mense het daar gestop en ons hoop almal was "honest". Ons glo nie die konsep sal in Gauteng werk nie !!
Ons bereik uiteindelik Wupperthal en kyk rond na al die mooi ou geboue wat pragtig gerestoureer is. Ongelukkig was die kerk toe en kon ons nie binne kyk nie. By van Schalkwyk se bakkery koop ons die lekkerste mosbolletjies vir R20 ‘n “pan”. Ons koop sommer twee panne en eet die helfte net daar op.
'n Ou man en sy vrou sit in die son op hul huisie se stoep. Johann vra dat hy moet mooi smile vir 'n foto. "Nee meneer" sê hy. "Ek kan nie. My vroutjie hou nie van tanne nie !" Hy smile toe maar so op die rims !
Ons dogter San-Marie sluit by ons aan en aangesien Vrede-oord vol bespreek is, boek sy in by 'n gastehuis in die dorp.
Ongelukkig pak die klomp blommekyk toeriste die restaurent gedeelte so vol en eet al die kos op sodat daar vir ons niks meer kos in die restaurnt oor was nie !! Ons stop dus maar so halfpad deur die plaas se blomroete en eet rustig al ons piekniekkos daar tussen die blomme.